РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/292-19

14. новембар 2019. године

Б е о г р а д

ЗАПИСНИК

24. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 14. НОВЕМБРА 2019. ГОДИНЕ

 Седница је почела у 12,00 часова.

 Седницом је председавaла Маја Гојковић, председник Одбора.

 Седници су присуствовали чланови Одбора: Александра Јевтић, Милена Турк, Жарко Богатиновић, Борка Грубор, Радослав Цокић, Љубинко Ракоњац, Снежана Богосављевић Бошковић, Јасмина Каранац, Душко Тарбук, Нада Лазић, Младен Лукић (заменик члана Одбора Иванe Николић) и Предраг Јеленковић (заменик члана Одбора Јасмине Каранац).

Седници нису присуствовали чланови Одобра: Ивана Николић, Зоран Деспотовић, Татјана Мацура, Дејан Николић, Борисав Ковачевић и Ненад Милић.

Седници су присуствовали представници Министарства заштите животне средине: Иван Карић (државни секретар Министарства заштите животне средине), Драгоје Павловић (помоћник министра, Сектор за финансијско управљање и контролу), Филип Абрамовић (помоћник министра, Сектор за управљање отпадом и отпадним водама), представник Министарства финансија: Нада Милојевић (самостални саветник у Сектору буџета), предстваници „Зелене столице“: Лидија Радуловић из Београдског фонда за политичку изузетност и Тања Петровић из Младих истраживача Србије, као и Никола Егић, представник Удружења рециклера Србије.

На предлог председника Одбора Маје Гојковић, дневни ред 24. седнице допуњен је новом тачком дневног реда, која гласи: „Разматрање Дописа Удружења рециклера Србије од 13. новембра 2019. године“.

 На предлог председника Одбора, са 12 гласова за, једногласно, усвојен је следећи:

Д н е в н и р е д :

1. Разматрање Предлога закона о буџету Републике Србије за 2020. годину, раздео 25- Министарство заштите животне средине;
2. Разматрање Дописа Удружења рециклера Србије од 13. новембра 2019. године.

 Пре преласка на рад по утврђеном дневном реду, са 12 гласова за, једногласно, усвојен је Записник 23. седнице Одбора за заштиту животне средине, одржане 18. јула 2019. године.

 Прва тачка дневног реда - **Разматрање Предлога закона о буџету Републике Србије за 2020. годину, раздео 25- Министарство заштите животне средине**

У уводном излагању, Иван Карић државни секретар Министарства заштите животне средине, напоменуо је да су предлогом Закона о буџету Републике Србије за 2020. годину за раздео 25 који се тиче Министарства животне средине планирана средства у износу од седам милијарди девет стотина милиона динара, што је за око милијарду и седам стотина милиона динара више у односу на претходну годину. За подстицаје на поновну употребу и искоришћавање отпада опредељено је 3,5 милијарди динара, што представља значајно повећање у односу на 2,19 милијарди динара, колико је било опедељено прошле године. Навео је да је за интервентне мере у ванредним околностима загађивања животне средине и друге интервентне мере опредељено пет стотина милиона динара, за уређење система управљања отпадом и отпадним водама око три стотине милиона динара, за изградњу главног колектора за Лесковац опредељено је две стотине седамдесет милиона динара, а за програме управљања заштићеним природним добрима од националног интереса планирано је две стотине тридесетпет милиона динара. Истакао је да су средства намењена Агенцији за заштиту животне средине око три стотине тридесет три милиона динара, што такође представља повећање у односу на претходну годину.

У дискусији су учествовали: Нада Лазић, Драгоје Павловић, Маја Гојковић, Љубинко Ракоњац, Иван Карић, Тања Петровић и Нада Милојевић.

У дискусији је изнет став да буџет није развојни, с обзиром на то да је од укупног буџета на раздео 25, који се односи на Министарство животне средине, опредељено свега око 0.5 %. Присутни су информисани о томе да је одржан Округли сто на тему квалитета ваздуха у организацији Зелене посланичке групе, коме су присуствовали представници различитих институција, а на ком се говорило о мањкавости квалитета мониторинга ваздуха на територији Републике Србије и угрожености здравља становништва. Указано је на то да су смањена средства опредељена Агенцији за заштиту животне средине намењена за мониторинг квалитета ваздуха, воде и седимента. Постављено је питање колики су укупни приходи који се, на име зеленог динара на годишњем нивоу од накнада за загађење и накнада за коришћење природних ресурса, прикупе и који проценат овако прикупљених средстава се наменски слива у Зелени фонд Републике Србије. Изнет је податак да се 60% овако прикупљених средстава слива у Зелени фонд Републике Србије, док се за остатак на зна за шта су опредељена. Указано је на то да се највише средства опредељује за интервентне мере у ванредним околностима загађивања животне средине и друге интервентне мере, што указује на недостатак превентиве. Скренута је пажња на то да је да је за Републичку дирекцију за воде опредељено око милијарду и седам стотина динара, за буџетски фонд за воде 3,8 милијарди динара, што када се сабере и конвертује у евре износи око 48 милиона евра. Истакнуто је да, ако се узме у обзир да је за уређење сектора за воде потребно око 5,5 милијарди, овим темпом улагања у ову област, биће потребно око 115 година да се она уреди, што је недопустиво. Указано је и на то да су веома мала средства опредељена за пошумљавање, иако се она тичу Министарства пољопривреде шумарства и водопривреде.

Драгоје Павловић, помоћник министра појаснио је да постоје две врсте накнадa за заштиту животне средине: накнада за заштиту животне средине коју убира репблички ниво преко Mинистарства за заштиту животне средине тј. Зеленог фонда Републике Србије, као и накнада коју убирају јединице локалне самоуправе. Захваљујући подацима које доставља Агенција за заштиту животне средине, врши се разрез и наплата која иде на јединствен рачун Републике Србије и она уназад 5 година износи више од 10 милијарди динара. Изнео је податак да је на дан 31. октобар 2019. године убрано више од 10 милијарди динара, а расподела између републичког нивоа и јединица локалне самоуправе врши се на следећи начин: седам милијарди и осамдесетседам милиона динара је опредељено за републички ниво, а за јединице локалне самоуправе две милијарде и тристапедесетшест милиона динара. Подсећања ради, изнео је податак да је наплата такси у 2014. години износила седам милијарди и пет стотина милиона динара, у 2015. години - шест милијарди динара, у 2016. години - седам милијарди и четири стотине милиона динара, а од 2017. године, па надаље, преко 10 милијарди динара. Средства опредељена за интервентне мере у Предлогу закона о буџету Републике Србије за 2020. годину износе пет стотина милиона динара, а опредељена су за финансирање активности за сузбијање и искорењавање штетних органа и њихових заједница, као и станишта носилаца вируса, затим припрему и суфинансирање пројеката који се финансирају из средстава ЕУ и суфинансирање пројеката који се финансирају из међународне размене и других финансијских извора.

Председник Одбора Маја Гојковић истакла је да је у овој години до сада од еко такси прикупљено 11,3 милијарди динара.

Указано је на то да је Законом о водама прописано да се на сваких 10 година израђује Карта ерозије, која се на сваких шест година новелира и постављено је питање да ли су предвиђена средства и да ли започети послови на изради карте ерозије.

Иван Карић, државни секретар Министарства заштите животне средине, рекао је да је карта ерозије највећим делом задужење Министарства пољопривреде, шумарства и водопривреде, истакавши да Министарство заштите животне средине има изузетну сарадњу са Дирекцијом за воде, као и ЈП „Србија воде“. Напоменуо је да ће у наредних неколико дана министар Горана Триван одржати састанак са делегацијом са Шумарског и Географског факултета на тему израде карте ерозије, као и о решавању појединих бујичних токова.

У дискусији је изражена захвалност председнику Одбора на позиву представника Зелене столице на седницу Одбора. Изнето је да је охрабрујућа чињеница да постоји тренд раста наплате еколошких такси и постављено је питање колики проценат укупних средстава прикупљених на основу накнада за загађење животне средине и коришћење природних ресурса се слива у Зелени фонд Републике, а колики део се користи за неке друге сврхе, ори чему је скренута пажња на неопходност наменског трошења овако прикупљених средстава.

Председник Одбора Маја Гојковић је предложила да Министарство заштите животне средине Одбору достави списак загађивача који ову таксу не плаћају.

Иван Карић, државни секретар Министарства заштите животне средине, рекао је да се подаци прикупљају на основу Регистра привредних друштава, да Агенција за заштиту животне средине шаље опомене, као и утужења за све токове који нису наплаћени, додавши да је могуће припремити детаљнији извештај са анализом потраживања и подацима о загађивачима који своју обавезу нису измирили за следећу седницу Одбора. Указао је на то да велики загађивачи углавном редовно измирују своје обавезе. У вези са питањем које се односило на проценат од средстава прикупљених еколошким таксама који се слива наменски у Зелени фонд Републике Србије, указао је на то да је први предлог Раздела 25 у буџету за 2020. годину који је Министарство заштите животне средине поднело Министарству финансија износио око 17 милијадри динара. Указао је на позитивне резултате фискалне консолидације, која је довела до пада јавног дуга и изнео наду да ће доћи до операционализације Зеленог фонда Републике Србије, како би се обезбедило наменско трошење средстава од еколошких такси.

Председник Одбора Маја Гојковић поставила је питање због чега је дошло до умањења средстава намењених Агенцији за заштиту животне средине за намену мерења квалитета ваздуха. Осврнувши се на изјаве за медије министра Горана Тривана поводом проблема загађености ваздуха, изнела је став да нису биле примерене, с обзиром на фактично стање у датом тренутку, јер није узео у обзир натпросечно високе темпаратуре за месец новембар, као ни недостатак кише и ветра, те се из његове изјаве могло погрешно закључити да Република Србија има знатно већи број индустријских постројења која загађују ваздух него што је то заиста случај.

Драгоје Павловић, помоћник министра, објаснио је да је ребалансом буџета за 2019. годину, део средстава намењених за интервентне мере у износу од 48 милиона динара пребачен Агенцији за заштиту животне средине, чиме су увећана средства за намену мерења квалитета ваздуха. Предлогом закона о буџету РС за 2020. годину, Агенцији за заштиту животне средине опредељено је 333 570 000 динара, што је за 30 692 000 више у односу на Буџет за 2019. годину, али се сложио са тим да та средства још увек нису довољна.

 Нада Милојевић, самостални саветник у Сектору буџета Министарства финансија, рекла је да се приликом планирања средстава за 2020. годину пошло од ребаланса буџета за 2019. годину, па да су средства намењена за мониторинг квалитета ваздуха вода и седимента износила 115 милиона 408 хиљада динара, док је за идућу годину предвиђено ипак више, 119 милиона 593 хиљада динара.

Председник Одбора Маја Гојковић предложила је да Одбор за заштиту животне средине, у складу са чланом 173. став 2. Пословника Народне скупштине, предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2020. годину, Раздео 25 – Министарство заштите животне средине.

Одбор је, са 11 гласова за и једним гласом против, прихватио овај предлог.

За известиоца Одбора на седници Одбора за финансије, републички буџет и контролу трошења јавних средстава одређена је Снежана Богосављевић Бошковић, члан Одбора.

Друга тачка дневног реда - **Разматрање Дописа Удружења рециклера Србије од 13. новембра 2019. године**

Никола Егић, представник Удружења рециклера Србије, изразио је захвалност председнику Одбора на позиву да присуствује овој седници. Навео је да се Законом о буџету из 2017. први пут на трошковној страни уводи основ плаћања „Зелени фонд“, Законом о буџету за 2017. годину предвиђен је износ од 2,19 милијарди динара за исплату подстицајних средстава за 2016. годину. Међутим, потраживања оператера за 2016. годину, према записницима Републичке инспекције Министарства за заштиту животне средине износила су 3,14 милијарди динара. Ту се појављује мањак од 950 милиона динара. Иста ситуација се понавља и 2017. и 2018. године. Истакао је да највећи проблем представља ретроактивно исплаћивање за већ третирани отпад, због чега су рециклери, услед поменутог мањка, принуђени да се задужују код комерцијалних банака како би обезбедили средства за редовно пословање. Истакао је да рециклери нове уговоре потписују крајем марта месеца, а да им се средства за већ прерађени отпад у претходној години исплаћују у априлу или мају месецу.

У дискусији су учествовали: Иван Карић, Предраг Јеленковић, Маја Гојковић, Драгоје Павловић, Нада Лазић, Снежана Богосављевић Бошковић и Никола Егић.

Иван Карић, државни секретар Министарства заштите животне средине, навео је да су са проблемом рециклера упознати председник Владе Ана Брнабић, председник Народне Скупштине Маја Гојковић, као и председник Привредне коморе Марко Чадеж и да се највећи део решења овог проблема односи на потребна одобрења која су Министарству животне средине потребна да би се исплате извршиле. Истакао је да верује да ће бројни састанци и добра сарадња довести да коначног решења овог проблема.

Постављено је питање чија су то одобрења потребна Министарству за заштиту животне средине.

Председник Одбора Маја Гојковић поставила је питање шта спречава Министарство животне средине да упути захтев Министарству финансија да се исплати део дуга Удружењу рециклера Србије. Подсетила је да се Одбор овим проблемом бавио и на претходној седници, па је очекиван некакав помак у решавању проблема. Истакла је да се овај проблем не тиче само власника фирми које се баве рециклирањем отпада, већ да погађа и сакупљаче секундарних сировина, који се финансирају из поменутих прихода. Нагласила је да се због овог рециклери финансирају помоћу кредита које су били принуђени да подигну у банкама. Предложила је да Одбор упути Министарству заштите животне средине закључак, којим би се захтевало поновно упућивање захтева Министарству финансија за исплату дуга Удружењима рециклера Србије.

Драгоје Павловић, помоћник министра, објаснио је да се не ради о одобрењу у смислу у ком је споменуто, већ о примени закона. Додао је да оба надлежна министра, и Горан Триван и Синиша Мали, од марта ове године интензивно раде на решавању проблема рециклера и да ће, уколико билансне могућности дозволе, захтев за текућу буџетску резерву за ову намену поново бити упућен Министарству финансија. Претходно је такав захтев поднет 20. априла 2019. године. Рекао је да када се ради о наплати накнада од загађивача Агенција за привредне регистре сарађује са Агенцијом за заштиту животне средине, а да се опорезивање врши на основу аутоматског попуњавања пореске пријаве загађивача.

 Изнет је податак да накнада која се убира на име такси које плаћају загађивачи износи 11,5 милијарди динара, а да целокупан буџет опредељен Министарству за заштиту животне средине износи 7,9 милијарди динара. Истакнуто је да би сав приход од накнада требало да се врати животној средини. Указано је на велики значај рециклера, будући да би се без њиховог рада депоније неконтролисано повећавале. Постављено је питање да ли Министарство заштите животне средине планира неку кампању која би се односила на примарну селекцију отпада у домаћинствима, чиме би се знатно олакшао посао рециклера. Указано је да много проблема постоји зато што не постоји Агенција за отпад, која је укинута пре неколико година.

У дискусији је споменуто да је да је 2012. године укинут Зелени фонд, јер је био у минусу због бројних пројеката који су стигли за наплату, а за које није било средстава. Указано је на то да су потраживања рециклера у 2016. години била већа у односу на средства која су им била опредељена, али и да је држава у том периоду била у процесу програма сарадње са ММФ-ом, који је подразумевао штедњу на нивоу свих сектора. Изражено је задовољство што је буџетом за наредну годину предвиђено милијарду и триста милиона динара више за потребе рециклажне индустрије.

У дискусији је указано на то да, приликом увоза технике и гума, увозник пријављује Агенцији за заштиту животне средине шта је увезао и да доставља свој обрачун квартално, док Агенцији Управа царина доставља информацију о томе шта је увезено. По завршетку календарске године, у наредна три месеца, Агенција за заштиту животне средине добија од Управе царине квартални извештај шта је увезено, на основу оног шта су увозници пријавили. Током априла месеца, Агенција доставља информацију Министарству за заштиту животне средине, које коначно обрачунава износе које увозници треба да измире. Тек у мају месецу, увозник који је робу увезао у јануару добија решење на основу кога треба да измири своју обавезу. Скренута је пажња на то да проблем представља брзина извештавања и обрачунавања такси. Као пример добре праксе, наведен је систем који се примењује у Хрватској, где се извештавање и обрачунавање врши на месечном нивоу, што је веома ефикасно. Истакнут је и значај софтвера за обрачунавање такси, који ће знатно олакшати овај процес а који би требало да почне са применом почетком наредне године. Софтвер повезује податке које прикупљају Агенција за заштиту животне средине, Управа царине и Агенција за привредне регистре, те на основу тога брже и ефикасније обрачунава накнаду коју загађивач треба да плати држави.

Председник Одбора Маја Гојковић навела је да дуговања Удружењу рециклера Србије износе за 2016. годину 950 милиона динара, за 2017. годину 741 милион динара, а за 2018. годину 1,1 милијарду динара.

По завршеној дискусији, на предлог председника Одбора Маје Гојковић, Одбор је, са 12 гласова за, једногласно, донео следећи закњучак:

„Обавезује се Министарство заштите животне средине да Министарству финансија Владе Републике Србије поднесе нови захтев за одобрење средстава за исплату дуга оператерима за третирање отпада из претходног периода у циљу решавања исплате потраживања из претходних година.“.

Седница је завршена у 12,30 часова.

 СЕКРЕТАР ПРЕДСЕДНИК

 Милица Башић Маја Гојковић